Rowers slaan toe op verkeersdepartementArgieffoto bloot ter illustrasie. (Foto: PublicDomainPicture/Pixabay) Die Oos-Kaapse polisie is op die spoor van vier verdagtes wat verlede week ’n verkeersdepartement in dié provinsie beroof het. Die mans het voorgegee dat hulle vir instandhoudingswerk aanmeld voordat hulle werknemers met vuurwapens aangehou het. Kapt. Namhla Mdleleni, polisiewoordvoerder, sê vier onbekende mans het Vrydag omstreeks 06:30 by die verkeersdepartement van die Enoch Mgijima- plaaslike munisipaliteit ingestap onder die voorwendsel dat hulle vir instandhoudingswerk opgedaag het. Die verdagtes het egter toe vuurwapens op die werknemers gerig en op kontant aangedring. Die vier verdagtes het later met ’n onbekende bedrag geld op die vlug geslaan. Die polisie ondersoek nou ’n saak van sakeroof. Enigiemand met inligting rakende die verdagtes word versoek om die ondersoekbeampte, lt.kol. Ntombekhaya Mahlanza, by 082 319 7944 of Stop Misdaad by 08600 10111 te bel.